ประกันไม่สนฮ.ร่วงบุกตลาดนำเที่ยว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ประกันไม่หวั่นเฮลิคอปเตอร์ขนาดเล็กร่วงรุกตลาดนำเที่ยวทางอากาศ
นายผดุงสิน แต่รุ่งเรือง ประธานเจ้าหน้าที่บริหาร บริษัท อินชัวร์โอเคโบรกเกอร์ เปิดเผยว่า จากกรณีที่เฮลิคอปเตอร์ร่วงบ่อยในช่วงนี้ไม่ได้ทำให้บริษัทประกันภัยปฏิเสธหรือขึ้นเบี้ยประกันภัย ซึ่งบริษัทมีลูกค้าที่ทำธุรกิจเฮลิคอปเตอร์นำเที่ยวอยู่ที่กรุงเทพฯ และราชบุรี ได้ทำประกันภัยไว้กับบริษัท กรุงเทพประกันภัย วงเงินความคุ้มครอง 50 ล้านบาท เบี้ยประกัน 1.2 ล้านบาทต่อปี คุ้มครองตัวเครื่องบิน 30 ล้านบาท และคุ้มครองผู้โดยสาร รวมถึงทรัพย์สินบุคคลภายนอกอีก 20 ล้านบาท ถือว่าเป็นความคุ้มครองเต็มมูลค่าของเครื่องบิน
นายพัฒนพงษ์ จรัสตระกูล กรรมการผู้จัดการ บริษัท เฮลิลักด์ เอวิเอชั่น กล่าวว่า กรมการบินพลเรือนได้บังคับให้เฮลิคอปเตอร์ทุกลำต้องทำประกันภัยคุ้มครองผู้โดยสาร คุ้มครองทรัพย์สินบุคคลภายนอก ซึ่งบริษัททำประกันเต็มมูลค่า และกรณีเฮลิคอปเตอร์ร่วงไม่มีผลต่อธุรกิจนำเที่ยวทางอากาศ เนื่องจากเป็นความแปลกใหม่ในวงการท่องเที่ยวขณะนี้ และราคาไม่แพง คิดเที่ยวละ 1,500 บาทต่อ 10 นาที มีนักท่องเที่ยวใช้บริการเฉลี่ยวันละ 17 เที่ยว 
“บริการเช่าเฮลิคอปเตอร์เพื่อการท่องเที่ยวชมทิวทัศน์ในประเทศไทยมีประมาณ 3 บริษัท ส่วนใหญ่จะให้เช่าเหมาลำคิดเป็นชั่วโมง ไม่ได้ให้บริการนำเที่ยวในรูปแบบที่บริษัททำอยู่ และความปลอดภัยสูง เพราะถ้าสภาพอากาศไม่ดีนักบินจะไม่นำเครื่องขึ้น” นายพัฒนพงษ์ กล่าว
นายพัฒนพงษ์ กล่าวว่า การใช้บริการเฮลิคอปเตอร์ขนาดเล็กเพื่อการท่องเที่ยวมีแนวโน้มเพิ่มขึ้น โดยเห็นจากเริ่มมีลูกค้าสั่งซื้อผ่านบริษัทเข้ามาบ้างแล้ว ซึ่งทุกลำจะต้องทำประกันภัยเพื่อลดความเสี่ยง และต้องทำตามกฎของกรมการบินพลเรือน ในส่วนของบริษัทมีแผนที่จะซื้อเพิ่มอีก 1 ลำ เพื่อไปเปิดให้บริการที่ภูเก็ต